Internasionale Ruimtestasie: 100 000 keer om die aardeInternasionale Ruimtestasie (Foto: NASA via Wikimedia) Die Internasionale Ruimtestasie het ’n ongelooflike 4,25 miljard kilometer afgelê tydens sy 100 000 omwentelings om die aarde wat Maandag voltooi is. Dit is byna so ver soos wat Neptunus van die aarde is, en gelykstaande aan tien reise na Mars en terug. Die ruimtestasie is stuk-stuk die ruimte ingeneem en aanmekaar gesit. Die eerste komponent is op 20 November 1998 gelanseer. Dit wentel net minder as 400 kilometer bo die aarde, teen ’n snelheid van 27 600 km/h. Sedert 2000 word die ruimtestasie met sy ruimte so groot soos ’n vyf-slaapkamerhuis permanent bewoon. Sowat 220 mense het dit die afgelope 15 jaar besoek, waaronder ’n handjievol ruimtetoeriste wat hul eie koste gedra het. Meer as 1 900 eksperimente is reeds aan boord uitgevoer. Die ruimtestasie is geskeduleer om in 2024 uit diens gestel te word, maar daar word aan planne gewerk om dit tot 2028 te verleng. Wanneer die einde aanbreek sal dit oor ‘n verlate deel van die oseaan na die aarde terugval, en die grootste deel sal in die atmosfeer uitbrand. Lees meer: Space.com